Date: 1509
Issuing place: Gdansk
Country: Puola
Language: saksa
Document type: Yksityiset, Kirjeet

Minen denst vnd wes yk gwdes wormach. Wetet werdijge here her meijsster Pawel, dat ijk jw schryffent wol w[or]standen hebbe, vnd iij ferndel botter, dat eynne gaff yk dem here abat vnd den chesse vnd her Tomes ok j ferndel vnd mij j ferndel na jwem schrijffend, dar ijk jw grot wordanke. So sijn dar noch ij halwe tonnen, wegen xvj markpwnt offer; se lycht noch wnworchofft. Wen jw lwde wech sijn, men wij, se sal dwrer werden. Jtem dar vp sende yk jw j goden sach brwe hoppen, dat schijppwnt vj [mark], vnd wecht j schijppwnt viij lijsspwnt; dat schijppwnt vj [mark], iiij s. to beren, iiij s. to wegende, j s. to dregen, j s. prijmgelt, vj s. sijsse, soma den sach hoppen – viij [mark] xxj s. Jtem so gij mij schrijffen wme j bote rommenije, de chan ijk nijcht to choppe chrijgen, swnder ijk mot j pyppe basstert dar to chopen. Yk bot wor j bote rommenije xxxi[½] [mark], yk mochte er dar wor nijcht chrijgen; ok schreff mij Mychel Molner vme j bote rommenije, so choffte yk j bote rommenye vnd j pijpe basstert wor lx [mark]; gij werden jw wol nycht Mychel wor gan so ferre alsse se jw nycht beyde denen; denen se jw, gy mogen se walbeholden. Yk gaff iij fr. syse, xv sc. to fforen, iiij sc. den chnechtten ijn dat schyppen to brynen, j fr. to bynen, so – – de ij stwcke lxi[½] [mark] vij sc. Jtem so schreff mij Mijchel Molner vme iiij lasst solt, so chwnde ijk nijcht j tonne wor em effte wor mij ijn chrijgen; so worde ijk dat dat (!) wan ywer wegen; so chrech ijk yn Hijnrijch Tymmerman de pyppe basstert vnd j lasst solt, vnd j lasst solt xvij tonnen steyt xj [mark] mijn ij sc. Noch ijn Schalm ij lasst solt xxxiiij tonnen, stan xxij [mark] myn iiij sc, soma de iij lasst solt xxxiij [mark] myn vj sc. Item, her meysster Pawel, mij schreff Mijchel Molner ok wme j bote rommenije; so chwnde ijk sse nijcht to choppe chrijgen, vnd wme iiij lasst solt so chwnde ijk ijn de ij scheppe nijcht j tonne chrijgen, swnder ijk warff won ijwen wegen; so chrech ijk den wyn vnd de iij lasst solt dar yn, vnd dat solt hebben de schyppers myt erem marke gemarket. Hynrych Tymmerman hefft xvij tonnen, Schalm hefft xxxiiij tonnen, so warden yt yw wol antwarden. Nycht mer wen ffele goder nacht. Gescreuen to Danke (!) vp des hylgen chrwches (!) affent ynt jar mv(c) & ix. Hans Chonnert. Item fromme here, offte Mychel Molner nycht tor ssteden were, so dot nymande won dem wijne effte won dem ssolte, effte Hermen wan Tornne jw dar wme to sspreke; dot em nijcht, swnder Mychel Molner; so fferne ijt yw nycht denet effte ijw werdijchheijt de wnrowe nycht mede hebben wijl, so latet Peter Wijen entfanen; nemet dar wan wat ijwer werdijchheijt denet, vnd were ijt frede gewesst, ijk wolde ijwer werdijchheijt gesant hebben, dat ijw wol solde gedent hebben. Wij horen noch al man gwade tijdijne; ffoget Got vnd Marija dat ijt ffrede wart. Sso schrijffet mij frijgh, yk wijl yw mijt der helpe Gades wol ssenden dat jw denen sal. Jtem ijk sende Peter Wijen ij(c) chlapholt vnd j(c) bodden holt vnd j sach hoppen. Ijs dat he leffet, latet ijt em entfanen; were he ok dot, so do[t] wol vnd worchopet ijt vnd sendet my jo wor wijnt[er] wedder. Schalm hefft yt ynne, vnd holdet en ja d[ar] to, dat he my wor wynter dat wijn my sendet; d[at] bydde yk ijw frwntlych wme Adress: Den werdygen heren meysster Pawel Skel to Abow sal dijsse breff.